ྡན། གྷསྨ་རཱི་དང་ཌོམྦི་ནཱི་ལ་འོད་དཔག་མེད་ཀྱིས་དབུ་བརྒྱན། དེ་ནས་ལྷ་དང་གཞལ་ཡས་ཁང་ལ་སོགས་པའི་རྣམ་པ་ལ་སེམས་གནས་པའི་ཐབས་རྣམ་པ་དགུས་སེམས་ཡུན་རིང་དུ་བཟུང་ལ། རྫོགས་རིམ་བསྒོམས་པར་སྤྲོ་ན། རང་གི་བླ་མ་ལས་ཇི་ལྟར་ཐོབ་པ་ལྟར་སྐབས་འདིར་བསྒོམས་ནས་དག་པ་དྲན་པར་བྱ་སྟེ། སྙིང་རྗེའི་སྤྱན་ནི་དམར་པོ་ལ། ། བྱམས་པའི་ཐུགས་ལ་ཡན་ལག་གནག །བསྡུ་བའི་དངོས་པོ་བཞི་ཡིས་ནི། ། ཞབས་ནི་རྣམ་པ་བཞི་ཞེས་བརྗོད༑༑ཞལ་བརྒྱད་རྣམ་པར་ཐར་པ་བརྒྱད། །ཕྱག་ནི་སྟོང་པ་བཅུ་དྲུག་ཉིད༑༑གུག་སྐྱེད་ཀྱིས་ནི་སངས་རྒྱས་ལྔ། །གདུག་པ་འདུལ་ཕྱིར་ཁྲོ་བོ་ཉིད། ། དེ་ཉིད་གསུམ་ནི་སྤྱན་གསུམ་པོ། །ཤ་ནི་པུཀྐ་སཱི་རུ་བརྗོད། །དེ་བཞིན་ཁྲག་ནི་རི་ཁྲོད་མ། །གདོལ་པ་མོ་ནི་ཁུ་བར་བརྗོད། །གཡུང་མོ་རྐང་དང་ཚིལ་བུ་དག ༑ལྤགས་པ་བྱང་ཆུབ་ཡན་ལག་བདུན། །རུས་པ་བདེན་པ་བཞི་པོ་ཉིད༑༑ཅེས་བརྗོད། རྒྱས་པ་ལ་སྤྲོ་ན། གློ་དང་དབུགས་དང་དེ་བཞིན་སྨྱོ། ། ཁོང་སྐམ་མཛེ་དང་བིར་ཛི་ཀ །མཆིན་པ་མཆེར་བའི་ནད་རྣམས་ལ། །གླང་པོ་ལ་སོགས་རིམ་ཤེས་བྱ། །ས་ནི་དང་པོ་ནོར་འཛིན་མཐར། །དབང་ཕྱུག་བརྒྱད་ནི་སྩོལ་བར་མཛད། །སྤྱི་བོའི་འཁོར་ལོ་མི་བསྐྱོད་པ། །ཞེས་སོགས་གོང་ལྟར་དང་། བཅོམ་ལྡན་འདས་ནི་ཆོས་ཀྱི་དབྱིངས་ཀྱི་ཡེ་ཤེས། གཽ་རཱི་ནི་མེ་ལོང་ལྟ་བུའི་ཡེ་ཤེས། ཙཽ་རཱི་ནི་མཉམ་པ་ཉིད་ཀྱི་ཡེ་ཤེས། བེཏྟ་ལཱི་ནི་སོ་སོར་རྟོག་པའི་ཡེ་ཤེས། གྷསྨ་རཱི་ནི་བྱ་བ་གྲུབ་པའི་ཡེ་ཤེས། པུཀྐ་སཱི་ནི་བྱམས་པ་ཚད་མེད་པ། ཤ་ཝ་རཱི་ནི་སྙིང་རྗེ་ཚད་མེད་པ། གདོལ་པ་མོ་ནི་དགའ་བ་ཚད་མེད་པ། གཡུང་མོ་ནི་བཏང་སྙོམས་ཚད་མེད་པ། གཞལ་ཡས་ཁང་ནི་བྱང་ཆུབ་ཀྱི་ཆོས་སུམ་ཅུ་རྩ་བདུན་རྣམ་པར་དག་པ། དུར་ཁྲོད་བརྒྱད་ནི་སྣ་བུག་གཅིག་ཏུ་བསྡམས་པའི་ལུས་ཀྱི་བུ་ག་རྣམ་པར་དག་པའོ། །གཟུགས་ཕུང།།རྡོ་རྗེ་མ་ཡིན་ཏེ། །ཚོར་བ་ལ་ནི་དཀར་མོར་བཤད། །འདུ་ཤེས་ཆུ་ཡི་རྣལ་འབྱོར་མ། །འདུ་བྱེད་རྡོ་རྗེ་མཁའ་འགྲོ་མ། །རྣམ་ཤེས་ཕུང་པོའི་ཚུལ་གྱིས་ནི༑༑བདག་མེད་རྣལ་འབྱོར་མ་གནས་སོ། །ས་ནི་པུཀྐ་སཱི་ཞེས་བརྗོད། ། ཆུ་ཁམས་རྔོན་པ་མ་ཞེས་བརྗོད། །མེ་ནི་གཏུམ་མོར་ཤེས་པར་བྱ། །རླུང་ནི་གཡུང་མོར་རབ་ཏུ་གྲགས། །ཞེ་སྡང་ཞེས་བཤད་རྡོ་རྗེ་མ། །འདོད་ཆགས་ཆུ་ཡི་རྣལ་འབྱོར་མ། །ཕྲག་དོག་རྡོ་རྗེ་མཁའ་འགྲོ་མ། །སེར་སྣ་གསང་བའི་དཀར་མོ་ཉིད། །གཏི་མུག་དེ་བཞིན་རྡོ་རྗེར་བཤད། །མིག་ལ་གཏི་མུག་རྡོ་རྗེ་མ། །རྣ་བར་ཞེ་སྡང་རྡོ་རྗེ་མ། །སྣ་ལ་སེར་སྣ་རྡོ་རྗེ་མ། །ཁ་ལ་འདོད་ཆགས་རྡོ་རྗེ་མ། །ལུས་ལ་ཕྲག་དོག་རྡོ་རྗེ་མ། །ཡིད་ལ་བདག་མེད་རྣལ་འབྱོར་མ། །གཟུགས་ལ་དཀར་མོར་རྟག་ཏུ་བཤད། །སྒྲ་ལ་ཆོམ་རྐུན་མར་རབ་གྲགས། །དྲི་ཡི་ཆ་ལ་རོ་ལངས་མ། །རོ་ལ་གྷསྨ་རཱི་རབ་གྲགས། །རེག་ལ་ས་སྤྱོད་མ་ཞེས་བརྗོད། །ཆོས་ཀྱི་དབྱིངས་ལ་མཁའ་སྤྱོད་མ། །ཞེས་བརྗོད་ཅིང་དོན་ཡིད་ལ་དྲན་པར་བྱའོ། །དག་པ་དྲན་པ་འདི་འོག་སྤྱོད་ལམ་གྱི་རྣལ་འབྱོར་གྱི་ཐོག་མར་བྱས་ཀྱང་འགལ་བ་མེད་དོ། །
དེ་ནས་བཟླས་པའི་རྣལ་འབྱོར་ནི། དུས་རྒྱུན་དུ་བཟླས་པའི་དཀྱིལ་འཁོར་བསྡུས་ནས། གཙོ་བོ་ཡབ་ཡུམ་གྱི་ང་རྒྱལ་གྱིས་བྱས་ཀྱང་བཏུབ། བསྙེན་པ་ལ་སོགས་པའི་ཚེ་སྐབས་འདི་ཁོ་ནར་བྱ་སྟེ། དེ་ཡང་ཡུམ་གྱི་ཐུགས་ཁའི་ཨཾ་ལས་སྔགས་ཀྱི་ཕྲེང་བ་བྱུང་། ཞལ་ནས་འཐོན་ཡབ་ཀྱི་ཞལ་དུ་ཞུགས་སྐུའི་དབྱིབས་བརྒྱུད་རྡོ་རྗེའི་ལམ་ནས་བྱུང་སྟེ་ཡུམ་གྱི་པདྨར་ཞུགས། སྐུའི་དབྱིབས་བརྒྱུད་དེ་ཡུམ་གྱི་ཞལ་ནས་ཡབ་ཀྱི་ཞལ་དུ་ཞུགས་ཏེ་རྒྱུན་མི་འཆད་པར་འཁོར་བ་ལས། ལས་དང་མཐུན་པའི་འོད་ཟེར་འཕྲོས་པར་བསམ་ལ་བཟླའོ། །བཟླས་པའི་སྔགས་ནི། ཨོཾ་ཨཥྚ་ན་ནཱ་ཡ། རབ་བསྔགས་ཞལ་བརྒྱད་པ་ལ། པིདྒ་དྡྷོ་ཀེ་ཤ་ཝརྟྨ་ནེ། རྒྱ་དཔེ་འགའ་ཞིག་ཏུ་པིངྒ་ལོདྡྷྭ་ཞེས་འབྱུང་། དབུ་སྐྲ་དམར་སེར་གྱེན་དུ་བརྫེས་པ་ལ། ཙ་ཏུ་རྦིངྴ་ཏི་ནེ་ཏྲཱ་ཡ། སྤྱན་ཉི་ཤུ་རྩ་བཞི་པ་ལ། ཥོ་ཌ་ཤ་བྷུ་ཛཱ་ཡ། ཕྱག་བཅུ་དྲུག་པ་ལ། ཀྲྀཥྞ་ཛཱི་མཱུ་ཏ་ཝ་པུ་ཥེ། ཆར་སྤྲིན་ནག་པོ་ལྟ་བུའི་སྐུ་ཅན་ལ། ཀ་པཱ་ལ་མཱ་ལཱ་ནེ་ཀ་དྷཱ་རི་ཎེ། ཐོད་པའི་ཕྲེང་བ་དུ་མ་འཛིན་པ་ལ། ཨ་རྷེནྡུ་དཥྚི་ཎེ། ཨཱདྷྨ་ཏཿཀྲཱུ་ར་ཙིཏྟཱ་ཡ། རྒྱ་དཔེ་འགའ་ཞིག་ཏུ་ཨཱ དྷྱཏྨྱ་ཞེས་འབྱུང་ངོ་། །ཁོང་ནས་འཁྲུགས་པའི་ཐུགས་ཅན་ལ། ཨརྡྷེནྡུ་དཾ་ཥྚི་ཎེ། ཟླ་བ་ཕྱེད་པ་ལྟ་བུའི་མཆེ་བ་ཅན་ལ། མཱ་ར་ཡ་མཱ་ར་ཡ། བསད་པར་གྱིས་བསད་པར་གྱིས། ཀཱ་ར་ཡ་ཀཱ་ར་ཡ། བྱེད་དུ་ཆུག་བྱེད་དུ་ཆུག །གརྫྫ་ཡ་གརྫྫ་ཡ། སྒྲོགས་སྒྲོགས། ཏརྫྫ་ཡ་ཏརྫྫ་ཡ། སྡིགས་སྡིགས། ཤོ་ཥ་ཡ་ཤོ་ཥ་ཡ། སྐོམས་ཤིག་སྐོམས་ཤིག ། སཔྟ་སཱ་ག་རཱན། རྒྱ་མཚོ་བདུན་པོ་རྣམས། བནྡྷ་བནྡྷ། ཆིངས་ཆིངས། ནཱ་གཥྚ་ཀཱན། ཀླུ་བརྒྱད་པོ་རྣམས། གྲྀཧྞ་གྲྀཧྞ་ཤ་ཏྲཱུན། ཟུང་ཟུང་དགྲ་བོ་རྣམས། ཧ་ཧཱ་ཧི་ཧཱི་ཧུ་ཧཱུ་ཧེ་ཧཻ་ཧོ་ཧཽ་ཧཾ་ཧཿ ཕཊ་སྭཱ་ཧཱ། ཨོཾ་དེ་ཝ་པི་ཙུ་བཛྲ་ཧཱུྃ་ཧཱུྃ་ཧཱུྃ་ཕཊ་སྭཱ་ཧཱ། ཨོཾ་བཛྲ་ཀརྟ་རི་ཧེ་བཛྲ་ཡ་ཧཱུྃ་ཧཱུྃ་ཧཱུྃ་ཕཊ་སྭཱ་ཧཱ། ཨོཾ་ཨཱཿ ཨ་ཨཱ་ཨི་ཨཱི་ཨུ་ཨཱུ་རྀ་རཱྀ་ལྀ་ལཱྀ་ཨེ་ཨཻ་ཨོ་ཨཽ་ཨཾ་ཧཱུྃ་ཕཊ་སྭཱ་ཧཱ། ཨོཾ་ཨཱཿཨཾ་ཧཱུྃ་ཕཊ་སྭཱ་ཧཱ། ཨོཾ་ཨཱཿནཾ་བཛྲ་ནཻ་རཱཏྨ་ཡ་ཧཱུྃ་ཕཊ་སྭཱ་ཧཱ། ཨོཾ་ཨཱཿགཾ་ཧཱུྃ་ཕཊ་སྭཱ་ཧཱ། ཨོཾ་ཨཱཿགཾ་བཛྲ་གཽ་རཱི་ཧཱུྃ་ཕཊ་སྭཱ་ཧཱ། ཨོཾ་ཨཱཿཙཾ་ཧཱུྃ་ཕཊ་སྭཱ་ཧཱ། ཨོཾ་ཨཱཿཙཾ་བཛྲ་ཙཽ་རཱི་ཧཱུྃ་ཕཊ་སྭཱ་ཧཱ། ཨོཾ་ཨཱཿབཾ་ཧཱུྃ་ཕཊ་སྭཱ་ཧཱ། ཨོཾ་ཨཱཿབཾ་བཛྲ་བེཏྟ་ལཱི་ཧཱུྃ་ཕཊ་སྭཱ་ཧཱ། ཨོཾ་ཨཱཿགྷཾ་ཧཱུྃ་ཕཊ་སྭཱ་ཧཱ། ཨོཾ་ཨཱཿགྷཾ་བཛྲ་གྷསྨ་རཱི་ཧཱུྃ་ཕཊ་སྭཱ་ཧཱ། ཨོཾ་ཨཱཿཔཾ་ཧཱུྃ་ཕཊ་སྭཱ་ཧཱ། ཨོཾ་ཨཱཿཔཾ་བཛྲ་པུཀྐ་སཱི་ཧཱུྃ་ཕཊ་སྭཱ་ཧཱ། ཨོཾ་ཨཱཿཤཾ་ཧཱུྃ་ཕཊ་སྭཱ་ཧཱ། ཨོཾ་ཨཱཿཤཾ་བཛྲ་ཤ་ཝ་རཱི་ཧཱུྃ་ཕཊ་སྭཱ་ཧཱ། ཨོཾ་ཨཱཿལཾ་ཧཱུྃ་ཕཊ་སྭཱ་ཧཱ། ཨོཾ་ཨཱཿལཾ་བཛྲ་ཙཎྜ་ལཱི་ཧཱུྃ་ཕཊ་སྭཱ་ཧཱ། ཨོཾ་ཨཱཿཌཾ་ཧཱུྃ་ཕཊ་སྭཱ་ཧཱ། ཨོཾ་ཨཱཿཌཾ་བཛྲ་ཌོམྦི་ནཱི་ཧཱུྃ་ཕཊ་སྭཱ་ཧཱ། ཞེས་པ་རྣམས་གཙོ་བོ་ཡབ་ཡུམ་ལ་ཇི་ཙམ་བཟླས་པའི་བཅུ་ཆ་འཁོར་རྣམས་ལ་བཟླས་ལ། མཐར་རྡོ་རྗེའི་ཐལ་མོ་སྦྱར་ཏེ། བདེ་བར་གཤེགས་པ་ཐམས་ཅད་ཀྱི་སྐུ་གསུང་ཐུགས་ཡོན་ཏན་ཕྲིན་ལས་ཐམས་ཅད་ཀྱིས་བདག་དང་སེམས་ཅན་ཐམས་ཅད་ལ་བྱིན་གྱིས་བརླབ་ཏུ་གསོལ། མྱུར་དུ་ཕྱག་རྒྱ་ཆེན་པོ་མཆོག་གི་དངོས་གྲུབ་སྙིང་པོ་ཀྱེ་རྡོ་རྗེའི་གོ་འཕང་ཐོབ་པར་བྱིན་གྱིས་བརླབ་ཏུ་གསོལ། ཞེས་བརྗོད། དེ་ནས་གོང་དུ་དཀྱིལ་འཁོར་མ་བསྡུས་ན། རང་གི་ཐུགས་ཀའི་ཧཱུྃ་ལས་འོད་འཕྲོས་པས་ཁམས་གསུམ་སྣོད་བཅུད་སྲུང་བའི་འཁོར་ལོ་ལ། དེ་དུར་ཁྲོད་བརྒྱད་ལ། དེ་གཞལ་ཡས་ཁང་ལ། དེ་ལྷ་མོ་བརྒྱད་ལ། དེ་ཞལ་བརྒྱད་ལ་ཐིམ་པར་བསམ་ལ་གཙོ་བོ་ཡབ་ཡུམ་གྱི་ང་རྒྱལ་གྱིས་ཡུལ་དང་ཡུལ་ཅན་ཐམས་ཅད་ལྷར་ཤེས་པའི་སྒོ་ནས་སྤྱོད་ལམ་གྱི་རྣལ་འབྱོར་དང་། ཁ་ཟས་ཀྱི་རྣལ་འབྱོར་དང་། ཁྱིམ་པ་ཡིན་ན་རྗེས་ཆགས་ཀྱི་རྣལ་འབྱོར་ལ་སོགས་པ་ཚུལ་བཞིན་དུ་བྱ། ཉལ་བའི་ཚེ་ཡབ་ཡུམ་གཉིས་ཀྱང་སྙིང་ཁའི་ཧཱུྃ་ལ་བསྡུ། ཧཱུྃ་གི་ཞབས་ཀྱུ་ཁོག་པ་ལ། དེ་མགོ་བོ་ལ། མགོ་བོ་ཟླ་ཚེས་ལ། ཟླ་ཚེས་ཐིག་ལེ་ལ། དེ་ནཱ་ད་ལ། ནཱ་ད་ཡང་མི་དམིགས་པའི་སྟོང་པ་ཉིད་ཀྱི་ངང་ལ་ཉལ། སང་ནང་པར་ལྡང་བའི་རྣལ་འབྱོར་གྱིས་ལངས་ལ། ཀོལླ་ཨི་རེཊྠི་ཨ་བོལླ། ཀོལླའི་རིར་གནས་རྡོ་རྗེ་དང་། མུམྨུ་ཎི་རེ་ཀཀྐོ་ལཱ། མུམྨུ་ནིར་གནས་པདྨའོ། ། གྷ་ཎེ་ཀྲི་པི་ཊ་ཧོ་བཱཛྫ་ཨི། ཀྱེ་ཧོ་ཚོགས་སུ་ཅང་ཏེའུ་དཀྲོལ། ཀ་རུ་ཎེ་ཀི་ཨ་ཨི་ན་རོ་ལཱ། སྙིང་རྗེས་ཀུ་ཅོ་མི་བྱའོ། ། ཏ་ཧིཾ་བ་ལ་ཁཛྫ་ཨི། དེ་རུ་ཤ་ནི་བཟའ་བར་བྱ། གཱ་ཌྷེཾ་མ་ཨ་ཎཱ་པིཛྫ་ཨི། འབད་པས་ཆང་ནི་བཏུང་བར་བྱ། ། ཧ་ལེ་ཀཱ་ལིཉྫ་ར་པ་ཎི་ཨ་ཨི། ཀྱེ་ཧོ་སྐལ་ལྡན་གཞུག་པར་བྱ།། དུནྡུ་ར་བཱཛྫ་ཨ་ཨི། སྐལ་མེད་རྣམས་ནི་སྤང་བར་བྱ། ཙ་ཨུ་ས་མ་ཀཙྪུ་རྭི་སིཧླཱ། བཞི་མཉམ་གླ་རྩི་ཏུ་རུསྐ། ཀཱཔྤུ་ར་ལཱ་ཨི་ཨ་ཨི། ག་པུར་རྣམས་ནི་བྱུག་པར་བྱ། ། མཱ་ལ་ཨིནྡྷ་ཎ་སཱ་ལིཉྫ། ཚོད་མ་དང་ནི་ཤ་ཆེན་པོ། ། ཏ་ཧིཾ་བྷ་ཏུ་ཁཱ་ཨི་ཨ་ཨི། དེར་ནི་མང་དུ་བཟའ་བར་བྱ། ། ཕྲེཾ་ཁ་ཎ་ཁེ་ཊ་ཀ་རནྟེ། འོང་བ་དང་ནི་འགྲོ་བར་བྱ། ། ཤུདྡྷ་ཨ་ཤུདྡྷ་ན་མུ་ཎི་ཨ་ཨི། དག་དང་མ་དག་དམིགས་མི་བྱ། ། ནི་རཾ་སུ་ཨཾ་ག་ཙ་ཌཱ་ཝི། རུས་པའི་རྒྱན་ནི་ལུས་ལ་གདགས། ། ཏ་ཧིཾ་ཛ་ས་རཱ་ཝ་པ་ཎི་ཨ་ཨི། དེར་ནི་སྐྱེས་པའི་རོ་གཞུག་བྱ། ། མ་ལ་ཨ་ཛེ་ཀུན་དུ་རུ་བཱ་ཊ་ཨི། འདུ་བར་འཁྲིག་ལ་འཇུག་པར་བྱ། ། ཌིཎྜི་མ་ཏ་ཧིནྣ་བཱཛྫི་ཨ་ཨི། དེར་ནི་རེག་མིན་སྤང་བར་བྱ། ། ཞེས་རྡོ་རྗེའི་གླུ་བླང་། ཕུན་སུམ་ཚོགས་པ་མངའ་བ་གསེར་གྱི་རི་བོ་འདྲ། །འཇིག་རྟེན་གསུམ་གྱི་མགོན་པོ་དྲི་མ་གསུམ་སྤངས་པ། །སངས་རྒྱས་པདྨ་རྒྱས་པ་འདབ་འདྲའི་སྤྱན་མངའ་བ། །དེ་ནི་འཇིག་རྟེན་དགེ་བའི་བཀྲ་ཤིས་དང་པོ་ཡིན། །དེ་ཡིས་ཉེ་བར་བསྟན་པའི་མཆོག་རབ་མི་གཡོ་བ། །འཇིག་རྟེན་གསུམ་གྲགས་ཤིང་ལྷ་དང་མིས་མཆོད་པ། །ཆོས་ཀྱི་དམ་པ་སྐྱེ་དགུ་རྣམས་ལ་ཞི་བྱེད་པ། །དེ་ནི་འཇིག་རྟེན་དགེ་བའི་བཀྲ་ཤིས་གཉིས་པ་ཡིན། །དགེ་འདུན་དམ་པ་ཆོས་ལྡན་ཐོས་པའི་བཀྲ་ཤིས་ཕྱུག །མི་དང་ལྷ་དང་ལྷ་མ་ཡིན་གྱིས་མཆོད་པའི་གནས། ། ཚོགས་ཀྱི་མཆོག་རབ་ང་ཚ་ཤེས་དང་དཔལ་གྱི་གཞི། ། དེ་ནི་འཇིག་རྟེན་དགེ་བའི་བཀྲ་ཤིས་གསུམ་པ་ཡིན། །ཞེས་པས་བཀྲ་ཤིས་བརྗོད༑ རིགས་སུ་སྐྱེ་དང་དམ་ཚིག་ཅན། །སྨྱོ་མེད་ཀྱེ་ཡི་རྡོ་རྗེ་སྟོན། །བླ་མ་ལ་གུས་སྙིང་རྗེར་ལྡན། །སྐྱེ་ཞིང་སྐྱེ་བར་འགྱུར་བར་ཤོག །ལག་པས་རྡོ་རྗེ་དྲིལ་བུ་འཁྲོལ། །ཟབ་མོའི་ཆོས་ནི་ཀློག་པ་དང་། །བཙུན་མོའི་ཁུ་བ་མཉམ་ཟས་ཅན༑༑སྐྱེ་ཞིང་སྐྱེ་བར་འགྱུར་བར་ཤོག ། ཅེས་པས་སྨོན་ལམ་བཏབ། འདི་རྣམས་སྲོད་ཐུན་མ་ཡིན་པའི་ཐུན་གཞན་གསུམ་ལ་སྤྱོད་ལམ་ལ་འཇུག་པའི་སྔོན་ནམ། གཏོར་མའི་རྣལ་འབྱོར་དང་འབྲེལ་ན་དེའི་རྗེས་སུ་བྱའོ༑༑དེ་ལྟར་རྣལ་འབྱོར་རྣམ་པ་བཅུ་རྒྱུན་མ་ཆད་པར་ཉམས་སུ་བླངས་ན༑ གནས་སྐབས་སུ་གྲུབ་མཐའ་སྙོགས་ཤིང་། མཐར་ཐུག་བཅོམ་ལྡན་འདས་ཀྱེ་རྡོ་རྗེའི་གོ་འཕང་ཐོབ་པར་འགྱུར་བ་ནི་ངེས་པའོ། །དེ་ལྟར་བདེ་སྟོང་དབྱེར་མེད་ཀྱེ་རྡོ་རྗེའི། །གོ་འཕང་ཚེ་འདི་ཉིད་ལ་སྒྲུབ་བྱེད་ཐབས། ། བསྙེན་སྒྲུབ་བཞི་ལྡན་གདམས་པའི་རྒྱལ་པོ་འདི། །དཔལ་ལྡན་རྩེ་མོའི་བཞེད་གཞུང་ཇི་བཞིན་བཀོད། ། བློ་གྲོས་བསྒྲིམས་ཏེ་འབད་རྩོལ་ཆེར་གཏུགས་ཀྱང་། །བྱིས་བློ་ཟབ་དོན་འབྱེད་ལ་མཐུ་ཆུང་བས། །ཉེས་ཚོགས་མཆིས་གང་སྔོན་བསགས་སྡིག་པ་དང་། །ལྷན་ཅིག་བླ་མ་མཁའ་འགྲོའི་ཚོགས་ལ་བཤགས། །དེས་བསྐྲུན་རབ་དཀར་དགེ་བ་སྟོན་ཟླའི་ཟེར། །གངས་རིའི་རྩེ་ལ་ལྷུང་འདྲ་གང་ཐོབ་དེ། །རིང་ནས་བྱམས་བརྩེས་བསྐྱངས་པའི་སེམས་ཅན་རྣམས། །ཟུང་འཇུག་དགེས་མཛད་རྡོ་རྗེ་ཐོབ་ཕྱིར་བསྔོ། དཔལ་ཀྱེ་རྡོ་རྗེ་མན་ངག་ལུགས་ཀྱི་མངོན་པར་རྟོགས་པ་བསྙེན་སྒྲུབ་ཡན་ལག་བཞི་ལྡན་ཞེས་བྱ་བ་འདི་ནི། བློ་གྲོས་དང་དོན་གཉེར་རྨད་དུ་བྱུང་བའི་དགེ་བའི་བཤེས་གཉེན་དུ་མས་ཡུན་རིང་མོ་ནས་བསྐུལ་བའི་ངོར། དུས་གསུམ་སངས་རྒྱས་ཐམས་ཅད་ཀྱི་ངོ་བོ་མཁྱེན་བརྩེའི་མངའ་བདག་འདྲེན་མཆོག་ཆོས་ཀྱི་རྒྱལ་པོ་རཏྣ་ཝརྡྷའི་ཞལ་སྔ་ནས་གཙོ་བོར་སྨོས་པའི། ཡོངས་འཛིན་ཆོས་བཞིན་དུ་སྤྱོད་པ་རྣམས་ཀྱི་བཀའ་དྲིན་ལ་བརྟེན་ནས། རྗེ་བཙུན་གོང་མ་རྣམས་ཀྱི་གསུང་རབ་ལ་ངེས་པའི་ཤེས་པ་ཅུང་ཟད་ཐོབ་པ། ཤཱཀྱའི་དགེ་སློང་དཀོན་མཆོག་ལྷུན་གྲུབ་ཀྱིས། སློབ་དཔོན་རིན་པོ་ཆེ་དཔལ་ལྡན་རྩེ་མོའི་ཞབས་ཀྱི་བཞེད་གཞུང་གི་དགོངས་པ་ཇི་ལྟ་བ་བཞིན་དུ༑སྒྱུར་བྱེད་ཅེས་པ་ས་མོ་ཕག་གི་ལོ་ས་གས་ཉ་བའི་དཀར་པོའི་ཕྱོགས་ཀྱི་ཚེས་གཅིག་ལ། ཡོན་ཏན་རིན་པོ་ཆེ་དུ་མའི་འབྱུང་གནས། དཔལ་ཨེ་ཝཾ་ཆོས་ལྡན་གྱི་ཆོས་ཀྱི་གྲྭར་སྦྱར་བའི་ཡི་གེ་པ་ནི་བཤེས་གཉེན་རྡོ་རྗེ་སྒྲོལ་མའོ༑༑ མངྒ་ལཾ། །